**Nej til udvidelsen af Aarhus Havn – lokalplan 1163**

De fremlagte planer om udvidelse af Aarhus Havn er en katastrofe for miljøet, klima-indsatsen og for Aarhus som en attraktiv by ved skov og strand. Endvidere er udviklingen i verden godt i gang med at rive tæppet væk under udvidelsen. Derfor skal havne-udvidelsen stoppes og aflyses, og planerne skal hurtigst muligt proppes i papirkurven.

Havmiljøet i Aarhusbugten vil blive påvirket i en meget dårlig retning ved dumping ved Hjelms Dyb af store mængder opgravet materiale fra havbunden. Mange flere skibe vil anløbe havnen, og i tusindvis flere lastbiler vil køre til og fra havnen. Alt dette er yderst problematisk og skadeligt for miljøet.

Aarhus har en målsætning om at være CO2 neutral i 2030. Udvidelsen af havnen udfordrer dette mål i alvorlig grad. Anlægsfasen vil forårsage en udledning på 170.000 tons CO2, hvilket er absurd meget. Det vil betyde, at enten skal målsætningen om at blive CO2 neutral i 2030 skrottes, eller også skal andre anlæg udskydes eller droppes. Det er altså ikke ret gennemtænkt.

Aarhus er kendt for og elsket af aarhusianerne for beliggenheden ved skov og strand, hvilket faktisk er meget væsentligt og vigtigt mht. at bevare Aarhus som en attraktiv by at bo og arbejde i. Den planlagte udvidelse af havnen er en hån mod dette, og bør alene af den grund skrottes.

Det er kommet frem, at der kan skaffes plads på den nuværende havn ved at flytte et antal ikke-havnerelaterede virksomheder. Jamen så lav dog en plan for det, således at der på den måde kan skaffes plads til flere containere. Hele olieterminalen kan med fordel flyttes til Grenaa, og samtidig vil det være betryggende, hvis højrisikovirksomheden Aarhus Karlshamn (Oliemøllen) også bliver flyttet væk fra dens bynære placering. Således kan der skabes plads til flere containere, ved at vi ikke længere har eksplosionsfarlige virksomheder liggende klos op ad midtbyen.

Som verden udvikler sig, er det et stort spørgsmål, om der fremover virkelig vil være så stor en stigning i container-trafikken, som ligger til grund for planerne om udvidelsen af havnen. Med den fremskredne klima-krise, den igangværende krig i Europa og de dramatisk stigende energipriser, er det langt fra sikkert, at vores nuværende overforbrug af varer fra oversøiske lande kan blive ved bare at stige og stige. Erkendelsen af en ny verdensorden er ved at indfinde sig, på baggrund af de nævnte scenarier, og denne udvikling er på dramatisk vis i gang med at rive tæppet væk under den planlagte havneudvidelse. Så stop den.

Ole Jessen

Montanagade 34

8000 Aarhus C